Maa geoloogiline ajalugu jaotatakse selgepiirilisteks ajavahemikeks, mille aluseks on geokronoloogiline skaala. Viimaste aastakümnete uuringute tulemusena on hakatud ajastutele vastavaid alajaotusi välja eraldama ka Proterosoikumi hilisemas osas, mida sageli nimetatakse  Neoproterosoikumiks. Nii on ajaskaalasse ilmunud uus mõiste Ediacara ajastu, mis nõuab arvestamist ka Eesti vanimate settekivimite, mis lasuvad vahetult tard- ja moondekivimitest koosneval kurrutatud aluskorral, käsitlemisel. Ediacara ajastu/ladestu ametliku nimetuse kinnitas Rahvusvaheline Stratigraafiakomisjon alles 2004. aastal. Selle ajastu alguseks loetakse hinnanguliselt 630 miljonit aastat tagasi, lõpu määrab temal lasuva Kambriumi ladestu alumine piir vanusega 542 miljonit aastat. Sellise vanusega kivimeid  on maailma eri piirkondades kutsutud eri nimedega. Ida-Euroopa platvormi lääneosas, endise Nõukogude Liidu aladel, sh. Eestis vaadeldakse neid Vendi kompleksina.